Sevliden

**Sevliden** eller **Sevle`n** er ein halling i 2/4-takt, rekna under vandreslåttane, og ein av dei mest kjende i hardingfelemusikken. Slåtten finst i ei rekkje variantar frå Voss, Telemark og nedre Buskerud, og Arne Bjørndal meinte han opphavleg er komen frå Hordaland. Forma som var nytta i Krødsherad er likevel gamal. I Hardingfeleverket har variantgruppa nr 151, med åtte variantar. I variantgruppa kan ein skilja ut to nærskylde vestlandsformer, fire nærskylde telemarksformer, og to storformer, etter Truls Ørpen og Kjetil Løndal. Den siste er mest nytta i dag. Her er det lagt ved ein nedskrift etter Sevat Sataøen som ikkje rekna til variantgruppa, men som har mykje sams i tak og formoppbygging med dei minste telemarksformene.

Namnet Sevliden skriv seg frå lausdansaren Ola Olsson Sevle som vart avretta ved halshogging i 1834. Han skal ha tralla på denne slåtten før øksa fall. 

## Variantar

*	a: *Halling etter Mosafinn*, etter Ola Mosafinn, Voss http://129.240.79.146/4DACTION/visnote/0518. Nedskrift Arne Bjørndal 1908 (Bjørndal Nye Slåttar 29). Mosafinn hadde slåtten etter Isak Rokne frå Voss. ”Slåtten er ein ekte vestlandsslått. Han er frå Hardanger, men var og mykje spela i Suldal, Rogaland, og er og kalla Suldølen.

*	b: *Sevle`n* etter Gregar Nordbø, Bø i Telemark http://129.240.79.146/4DACTION/visnote/0519. Nedskrift Gregar Nordbø (Nordbø 117). Utskrift for Hardingfele ved Eivind Groven. Opningstaket minnar om ein gamal lausslått etter Ola Dekko, Hallingdal. ”Slåtten er tolleg gamal”.

*	c: *Messingdroga* etter Bjørn Lofthus, Vinje http://129.240.79.146/4DACTION/visnote/0520. Nedskrift Eivind Groven 1921 (G 651). Slåttenamnet er etter ei gamal kone i Kinsarvik, som hadde for vane å synge langdrygt når ho var i kyrkja, slik at det let som eimessing. Difor var ho kalla Messingdroga. Ho tralla denne slåtten. Opningstaket minner mykje om slåtten *[[Eg er liten eg]]*, medan sluttveket minner noko om *Toleslåtten*, ein variant av *[[Fyken]]*. Forma har teke til seg Vandretak frå andre variantgrupper.

*	d: *Bruraslått* etter Nils Furnes, Bygstad, Sunnfjord http://129.240.79.146/4DACTION/visnote/0521. Nedskrift Arne Bjørndal 1940 (B 1509). Furnes hadde slåtten etter Ola Nås frå same bygda. Formoppbygginga er ikkje langt unna varianten frå Voss, men denne forma er mindre utbygd. 

*	e: *[[gangar]]* etter Gunnulv Borgen, Bø i Telemark http://129.240.79.146/4DACTION/visnote/0522. Nedskrift Arne Bjørndal 1911 (Bjørndal gamle slåttar V, nr 9). Borgen hadde slåtten etter Knut Dale, Tinn. Etter forma å døme har Dale nok fått slåtten frå Myllarguten. 

*	f: *Halling*, etter Hølje Landsverk, Tuddal http://129.240.79.146/4DACTION/visnote/0523. Nedskrift Eivind Groven 1921 (G 470). Forma er knappare enn dei andre nedskriftene frå Telemark, men har same opningstaket som formene etter Borgen og Nordbø. Har mykje sams med *hallingen etter Ola Dekko*.

*	g: *Sevle`n* etter Truls Ørpen, Krødsherad http://129.240.79.146/4DACTION/visnote/0524. Nedskrift 1955 (Ø 441). Ørpen bygde ut slåtten sjølv etter fleire eldre spelemenn i Numedal og andre stader. Ei storform som ikkje er mykje nytta no.

*	h: *Sevliden* etter Olav Løndal, Tuddal http://129.240.79.146/4DACTION/visnote/0525. Nedskrift Eivind Groven 1957 etter opptak i NRK. Forma er etter faren Svein Løndal. Bror av Olav, Kjetil Løndal, spela denne forma til stor åtgaum under Austlandskappleiken i Porsgrunn i 1964. Etter dette opptaket har denne forma mest vørdnad i dag, og er mest spela. Denne storforma er rekna som eit meisterstykke på Hardingfele. Eivind Groven skreiv ut denne forma (opptaket etter Kjetil Løndal) for symfoniorkester i 1966, som tredje sats av orkestersuiten *Faldafeykir* http://www.youtube.com/watch?v=1QkPNZpcn7A.

### Supplementsform

*	Nr 176, *Halling etter Ola Dekko*, etter Sevat Sataøen, Ål kommune http://129.240.79.146/4DACTION/visnote/1956, har mykje sams med nokre av dei mindre formene av Sevliden. Sven Nyhus skreiv ned slåtten etter opptak i 1978.

* Nr 201, *[[Gangar]] etter [[Håvard Gibøen]]*, etter Johannes Dale, Tinn http://129.240.79.146/4DACTION/visnote/1981. Nedskrift Eivind Groven 1970. (G 1872). Prov for at Håvard Gibøen har kjend ei form av slåtten.